דיאן פון פירסטנברג

דיאן פון פירסטנברג (בגרמנית: Diane von Fürstenberg; נולדה ב-31 בדצמבר 1946) היא מעצבת אופנה בלגית-אמריקאית יהודייה שזכתה להצלחה בזכות שמלות המעטפת שלה. בעברה, הייתה לנסיכה מנישואיה הראשונים לנסיך אגון לבית פירסטנברג מגרמניה.

קורות חיים
נולדה בשם דיאן סימון מישל חלפין (Diane Simone Michele Halfin) להורים יהודיים בבריסל, בלגיה. אביה, ליאון (ליפא) חלפין, היה יהודי יליד רומניה שהיגר לבלגיה מקישינב (אז מחוז בסרביה ברומניה וכיום בירת מולדובה) בשנת 1929 ואמה, ליליאן נחמיאס, נולדה למשפחה יהודית-יוונית והייתה ניצולת שואה לאחר שהייתה 18 חודשים באושוויץ וזאת לפני שפירסטנברג נולדה. אמה הייתה דמות משפיעה בחייה ושיננה לה את המוטו "פחד אינו אפשרות".

מאוחר יותר למדה פירסטנברג כלכלה באוניברסיטת ז'נבה בשווייץ. משם עברה לפריז ועבדה כעוזרת לסוכן של צלם האופנה אלברט קוסקי. מאוחר יותר עזבה לאיטליה כדי לעבוד כשוליה ליצרן הטקסטיל אנג'לו פארטי. שם למדה חיתוך של בד, שימוש בצבע ומרקם, ושם תכננה וייצרה את שמלות המשי הראשונות שלה.

בשנת 1974 השיקה קו מוצרי קוסמטיקה ובושם "טטיאנה" על שם בתה, וכן זכתה להצלחה עם שמלות מעטפת עשויות מסריגי ג'רזי.

בשנת 1997 השיקה מחדש את חברת האופנה על שמה (DVF), עם חידוש נוסף של שמלת המעטפת המפורסמת שלה. החברה כיום היא מותג יוקרה עולמי המציע 4 קולקציות מלאות בשנה וקיים בלמעלה מ-70 מדינות ברחבי העולם. מטה החברה ובוטיק הדגל ממוקמים ברובע אריזת הבשר של מנהטן. לאורך שנותיה פירסטנברג דגלה בשיטת התמחור של "Top of the line", תחילה במכירה באמצעות קמעונאים ומאוחר יותר תחת המותג הפרטי שלה.

בשנת 1998 פרסמה פירסטנברג את זכרונותיה בספר "Diane: A Signature Life", ובשנת 2004 השיקה קו של תכשיטים וצעיפים יחד עם חברת ה. שטרן.

בשנת 2005 העניקה לה מועצת מעצבי האופנה של אמריקה (CFDA) פרס מפעל חיים, ושנה לאחר מכן נבחרה לשמש כנשיאת המועצה, תפקיד בו היא מחזיקה נכון לשנת 2012.

בשנת 2008 זכתה לקבל כוכב בשדרת האופנה, ובשנת 2009 הוצגה תערוכה רטרוספקטיבית רחבת היקף תחת הכותרת "דיאן פון פירסטנברג: מסע של שמלה" שנפתחה ב-Manezh, אחד מחללי התצוגה הציבוריים הגדולים ביותר במוסקבה.

בשנת 2011 הציגה פירסטנברג קולקציה עבור מוצרים ביתיים ובושם חדש. ובשנת 2012 השיקה קולקציית בגדי ילדים בשיתוף עם גאפ.

 אקטיביזם 
במהלך חייה הייתה פעילה בעניין זכויות נשים דרך העלאת מודעות באמצעות שמלות המעטפת שלה שהיוו סמל לעוצמה והעצמה נשית. הקימה את קרן פרסי DVF להכרה בנשים שהשפיעו כמורשת נמשכת בקהילותיהן במאבק לשוויון מגדרי.

באוקטובר 2023, פירסטנברג, יחד עם שחקנים, קומיקאים ומנהלי בידור מהוליווד חתמו על מכתב פתוח לנשיא ביידן. הם קראו לשחרור בני ערובה המוחזקים על ידי ארגון הטרור חמאס. הקמפיין שהושק לצד המכתב נקרא . המכתב מדגיש את הרצון לחופש הן לישראלים והן לפלסטינים לחיות בשלום ומגנה את האלימות של חמאס.

 חיים אישיים 
תחילת עלייתה לגדולה של פירסטנברג החלה עם נישואיה לאגון הנסיך הגרמני לבית פירסטנברג בשנת 1969, לזוג נולדו שני ילדים, אלכסנדר וטטיאנה, ולאחר גירושיהם בשנת 1972 איבדה את תואר הנסיכות אך המשיכה לשאת את שם המשפחה "פירסטנברג".

ב-2001 נישאה לאיש העסקים האמריקאי-יהודי, בארי דילר.

קישורים חיצוניים



 דיאן פון פירסטנברג באתר fashionmodeldirectory 
 דיאן פון פירסטנברג בעיתון ווג 
 דיאן פון פירסטנברג בעיתון הניו יורק טיימס 
 דיאן פון פירסטנברג על משפחתה, ב-The Jewish Daily 



 הערות שוליים 

קטגוריה:מעצבי אופנה יהודים
קטגוריה:יהודיות אמריקאיות
קטגוריה:אנשי בוהמה אמריקאים
קטגוריה:אנשי בוהמה יהודים
קטגוריה:אמנים יהודים בלגים
קטגוריה:מעצבות אופנה אמריקאיות
קטגוריה:מעצבי אופנה אמריקאים
קטגוריה:תורמי התחייבות הנתינה
קטגוריה:אמריקאים ממוצא יהודי-רומני
קטגוריה:מהגרות מבלגיה לארצות הברית
קטגוריה:יהודים שהופיעו ברשימת טיים 100
קטגוריה:אמריקאים שהופיעו ברשימת טיים 100
קטגוריה:פמיניזם באמנות
קטגוריה:אמריקאיות שנולדו ב-1946
קטגוריה:אמריקאים שנולדו ב-1946